น้ำมันสหรัฐขึ้นเก็งกำไรTOPสนั่น
ราคาพุ่งสูงสุดในรอบ6เดือนโบรกฯแนะตัดขายที่72บาท
9 ก.พ. 2555

ราคาพุ่งสูงสุดในรอบ6เดือนโบรกฯแนะตัดขายที่72บาท
ราคาหุ้น TOP ทะยาน 7% แตะระดับสูงสุดในรอบ 6 เดือน ตามแนวโน้มราคาน้ำมันสหรัฐที่ฟื้นตัว โบรกเกอร์แนะเป็นโอกาสซื้อเก็งกำไร แนะขาย 72 บาท
ราคาหุ้น บริษัท ไทยออยล์ (TOP) ปรับตัวเพิ่มขึ้นอย่างโดดเด่นในการซื้อขายวานนี้ โดยราคาปรับตัวขึ้น 4.50 บาท หรือเพิ่มขึ้น 6.92% พุ่งขึ้นสูงสุดอันดับ 10 ของราคาหุ้นที่เพิ่มสูงสุด และมูลค่าการซื้อขายมากติดอันดับ 3 โดยราคาได้พุ่งสูงเกินกว่าการปรับเพิ่มขึ้นของดัชนีหุ้นไทยที่ขึ้นเพียง 1.36%
นักวิเคราะห์บริษัทหลักทรัพย์ (บล.) ธนชาต ให้ความเห็นว่า แรงซื้อที่เข้ามานี้เป็นการปรับขึ้นตามราคาน้ำมันดิบสหรัฐที่ฟื้นตัวขึ้นจาก 96 เหรียญสหรัฐต่อบาร์เรล และกำลังจะทดสอบ 100 เหรียญสหรัฐต่อบาร์เรล หากทะลุ 100 เหรียญสหรัฐ จะทำให้หุ้นกลุ่มพลังงานมีจังหวะซื้อเก็งกำไรอย่างต่อเนื่อง โดยราคาหุ้น TOP ทะลุระดับราคาที่หุ้นละ 68 บาทได้ จึงเป็นโอกาสเข้าซื้อเก็งกำไร โดยมีแนวต้านถัดไป 72 บาท เป็นจุดตัดขาย 
นายพงษ์พันธุ์ อมรวิวัฒน์ ผู้จัดการฝ่ายวางแผนพาณิชย์องค์กร TOP กล่าวว่า มองกรอบราคาน้ำมันดิบเบรนต์ในปีนี้ที่ประมาณ 105-120 เหรียญสหรัฐ
ด้านราคาน้ำมันเวสต์เทกซัส (WTI) จะอยู่ที่ระดับ 90-100 เหรียญสหรัฐ แม้ช่วงนี้จะมีปัญหาเรื่องอิหร่าน อาจปิดช่องแคบฮอร์มุซ ซึ่งหากเกิดขึ้นจริงราคาน้ำมันคงปรับตัวเพิ่มขึ้นถึงระดับ 140 เหรียญสหรัฐเท่านั้น คงไม่ถึงจุดสูงสุดที่เคยเกิดขึ้นเมื่อปี 2551 ที่ระดับ 147 เหรียญสหรัฐ เนื่องมาจากหากเกิดสงคราม สหรัฐจะต้องเข้ามายุติสงครามดังกล่าว และเป็นโอกาสดีในเกมการเมือง เพราะจะมีการเลือกตั้งประธานาธิบดีใหม่ในช่วงปลายปี ซึ่งจะเป็นช่องทางในการหาเสียงของฝ่ายรัฐบาล 
“เหตุการณ์ความไม่สงบของอิหร่านขั้นรุนแรงที่สุดคงเป็นเพียงสงครามทางวาจามากกว่า โดยจะพยุงราคาน้ำมันให้เคลื่อนไหวที่ระดับ 110 เหรียญสหรัฐ และปัจจัยที่ทำให้ราคาน้ำมันแกว่งตัวจะมาจากปัญหาหนี้ฝั่งยุโรป”
ด้านฝ่ายวิจัย บล.เอเซีย พลัส แนะนำซื้อหุ้น TOP เนื่องจากมองว่าสถานการณ์ราคาน้ำมันเบนซิน (Gasoline) ทรงตัวที่ระดับ 125 เหรียญสหรัฐต่อบาร์เรล เพราะได้รับแรงหนุนจากโรงกลั่นหลายแหล่งในภูมิภาคปิดซ่อมบำรุงชั่วคราว 
สำหรับราคาน้ำมันดีเซลปรับตัวสูงขึ้น 1 เหรียญสหรัฐ มาอยู่ที่ระดับ 128 เหรียญสหรัฐต่อบาร์เรล เนื่องจากความต้องการใช้น้ำมันสำเร็จรูปในภูมิภาคเอเชีย โดยเฉพาะประเทศอินเดียที่ยังคงทรงตัวในระดับสูง อีกทั้งยังได้รับอานิสงส์จากสภาพภูมิอากาศที่หนาวเย็นในทวีปยุโรป ทำให้ความต้องการใช้น้ำมันดีเซลยังปรับตัวเพิ่มขึ้น 
ฝ่ายวิจัย บล.เอเซีย พลัส ยังคงมุมมองเชิงบวกต่อแนวโน้มค่าการกลั่นในภูมิภาคในระยะสั้น ซึ่งถือเป็นปัจจัยหนุนต่อหุ้นกลุ่มโรงกลั่น